1Um Alat amu fi me vame Am damalehe dam oa, eho Petrusat abo Yesus Kristus Aho amu im vameame esmozi laiamda meida nibe eho sunit nim toedume uba oluho. Abo uho gi fa dam Pontus bakti Galatia bakti Kapadokia bakti Asia bakti Bitinia bakti labihasu ahala esui ahala esuiaha dam laba lailaiame tau esdam dam abo bak niba abobo esdam vaba gi bahagiki damali teohet azihi labe fa asum ahoba iuba ba abobo esulo modemna ozomom dam oa, eho Petrusat sunit nim toedume uba oluho. 2Im Ai Ala labe Aho um fi me vame Am damalehe bak lam gi Aho aham di iube Aba Aho fet ozome esuhu bak am bak. Labi etei imbodi um ab fi me vame Am damaleham bak. Neham labe labihaha bak. Alat Am Aha Nutabe Neàna labe Aho neha, “Um Alam damali neà bakta bohu meedase,” lahame amu gi gagu fi hasi esuhu labe um Ai Alat labihaha bak. Aho labihahemu uho Yesus Kristus labe Aba Aho gagoho im uledi ab meedamam bak. Labi laha uho neha, “Alat gagoho im lam iho bohu vuusu meeda tame. Ba voom kaio,” lahame um ahu vàmadi gagu fi hasi esuhu bak lam Yesus labe Am vasea veàtoho labe ame baket ab meedume neàdeham bak. Neàte. Eho uba ozome neha, “Im Ai Alati im Yesus Kristusti ahili uba ozahit duana deeli im neà bak modi esuidase. Labi uba modi um ahu faheme fi goaitom vaba gi vabademsu bohu vuusdase,” lahame eho ozodume Ala bake labihasu tom gagodam bak. 3Imo im nehasu ozome im Boehàda Yesus Kristus labe Am Ai Ala bake vou baedase. Aho iba beom vaba ozahit bisi im neà bak duana tau modi esuidam Ala Am am bak. Labihadam Alat Aho Am Adat Yesus Kristus eloho bak labet modi fa ahedehe bak labet Aho iba neo modi fa faasi ab gàhàdeham bak. Labi laha im etei gi Alat Aba Aho iba ba modem zoho laba iho tu vi ozodam bohu laodoamsu vuusu vou faodam bak. 4Iho gi Alat iba Am damalehe dam niba neà bak modemna fet ozome asum ahoba laba vahehena lam iho tu vou faodam bak. Ame na ba faidem vabak. Labi ba koeilem vabak. Labi ba veimdi setem vabak. Labihadamna laba iho tu vou faodam bohu meedam bak. 5Eho etei lab gagodaha im lam gi uba modem im gagodam bak. Alat amu neha, “Aho ba uba soat vausu fa vei neàbodeda tame,” lahame Aho amu labi fet ozome esuhu bak. Ame bak lam ba imbodi um ozobohudi fi gatem bake Aho ahit Am feà labe etei uba vou aasu soat vatohedam labe vabiedume neàdi afoezobe dam ahebu uloome aime neàdi fa gagom digat abo ba novai vaitom digat fuhuzobe Aho amu fet ozome esuhu bak lam ab modi imbodemam tame. Uho Kristus bake tu vuzehi meedàmu Alat uba labihalo modem bak. 6Alat uba labihadalo modemu um etei gi ame bak laba it ozodume abo deelehe bohu vuusdam damat modem bak. Lahana etei di nimodam di naat uba, “Um ahu bedeo?” laham bak la modi le modidam di lam um ahu faidehenàme abobo modem vabna gi etei nibe teohet vabidam labe um gi ozahit it ozodume deelehe bohu vuusdam damat modem bak. 7Iho Aba tu vuzehi meedam bak lam, “Imbodi teudi tu meedào? Bedi mu voou im meideo?” laham bak ozolo naat iba lab vabidam bak lam Alat ahit uledehe bak. Neham bak. Damat, “Ke nim emas ehe bak imboo?” laham bak aalo vua ohume aam meot. Lahana ame emas lam ba labaha bohu vuusdam vaba gi vàhàdeme setem meot. Labiha labe iho ozom, emas vam doi koet. Labi iho Kristus bake tu vuzehem bak lam abo emas vam doi vafozi bisi feàda am bak. Labihàmu damat, “Ke emas eheo?” laham bak aalo vua ohume aam bak lamti iho Kristus bake tu vuzehi meedam bak lam, “Imbodi teudi tu meedào?” laham bak ozolo naat iba lab vabidam bak lam Alat ahit uledehe bak lamti ulohote. Labihàmu ame lab la modi le modidam bak lam modi aameam uho Kristus bake tu vuzehi meedam bak lam imbodi teudi tu vuzehi meedam bohu vuusdam bak aameam làhà ba diamut Yesus Kristus fa lem di uba, “Um abo feàte,” lahame ahu adat iedi um ee vousai vou baedam bak am tame. 8Ame Da Yesus Kristus lam uho am alihi amu aaha vabnàme um abo Aba deelehe bak. Labi laha uho etei Am alihi fota aam vabna bohu vuusdamnàme uho gi ozahit Aba tu vuzehehe bak. Labihadàmu um ahu gi deelehe bohu vuusdam bak. Lahana uho lab deelehe bohu vuusdam bak lam feà labe ba vi ozome vou ded lam biem bak. 9Neham bak ehe labe uho deelehe bohu vuusdam bak. Uho Yesus Kristus bake lab tu vuzehi meedam bak lam gi modeme voomnat modem vaba ba vam zoho ehe bak. Aho uba soat vausu fa vei neàbodedam bak am bak. Lahana Alat ame bak lam uba etei ab faasi meedamam bak. 10Eho etei neha, “Alat uba soat vausu fa vei neàbodedam bak,” lahame lab gagoho bak lam dam ahamda Alat vameadaha im aime fa dam bake ahate vameaidaha dam labe iho im ahum nehasu aham di iube fet vameadume esuhu bak. Alat etei uba ozahit deeli im neà bak modi lab esuidam bak lam, “Ba meeda tame,” laham bak lam ame dam ahamda labe nasi fet ozobohudi vameadume esuhu bak. Lahana Alat uba soat vausu fa vei neàbodedalo modem bak lam, “Akatihasu ba modemna modela?” laham bak lam ame dam labe biehe labe, “Iho fa ozobohudese,” lahame iho im iudu gagu vi ai. Im iudu gagu vi ai. Labi neo vi ozodume iademe vi gagu ai lahadam bak. 11Abo Kristusam Aha Nutabe Neàna labe fa ame dam ahamda labe im ahu ad laba modi vuusdam labe neha, “Damat ba Alat Gagu Fihasi Vimteme Oluhu Dat Boehàda Kristus laba nasi vabidume geàdume elo tame. Labi ame bak lam foli neàdi Alat neo ame Da Kristus labe Am ee vousai, ‘Am abo feàte,’ lahame ahu adat iedi Aba vou baeda tame,” labihasu ame dam ahamda laba modi nasi fet ozobohudi fi gatehe bak. Ame im lam ozobohudi fi gatemta fi gate. Lahana, “Adi diat modem imot modela?” Labi, “Ama bake modem imot modela?” laham bak lam bili, “Ame fet vameadume esuhu im lam ba akatihasu meedam labe ame im lam im ozobohudi tombale?” lahame vabi la ozoi le ozoidam bak. 12Lahana Alat fa ame dam ahamda labe iho Am im aime fa dam bake ahate vameaidam dam laba Aho neha, “Ba uhumo umota neàdem bak laba ozome Eho uba modi fi gatem vabak. Gi dam badate neàdem bak laba ozome uba modi fi gatem bak,” lahame labi gagoho labe ame dam laba modi fi gatehe bak. Labi etei nim ame lab fet vameadume esuhu im lam imbodi Kristus asum ahoba iube bak niba nom oluhu Alam Aha Nutabe Neàna labe um dam bada totbaho laba modi vizi teudi ame Im Neàna lam fa uba vou vameatedam labe uba fi desi um ozobohudehe bak. Labi laha Alat uba soat vausu fa vei neàbodedam bak lam Aho Am im gagu vou usemda zi labe laha ozobohudi fi gatelo àhàki la ozoi le ozoidume vou faodam bak. 13Emti vahi Kristus bake tu vuzehi meedam dam oa, Alat Aba Aho uba ba modem zoho laba uho bisi lab tu vi ozodume vou faodam bohu vuusdàmu eho uba nehaho. Uho gi um ahu im vamdesu vi ozodam labe so ateme faode. Daleàdi ahusobuli vabi esdam vaba gi uhumo nasi vi ozodume ozobohudi neàdi ame im ba modidale. Abo Yesus Kristus fa lem di Alat uba ozahit deeli neà bak duana modi esuidam bake uho mahate tu vi ozodume vou faodam bohu vuusdale. 14Um amu Kristus vabili aibuna esdamna ozomom damat modem labe uho um ahulat fai bak modelo àhàkem bak laba vi ozome meedume baleàhà damat modem bak. Lahana etei nim um Alam damali im Abadata meedam damat modem labe ba akati labihà? Lada lam gi nasi voou setele. 15Fa im nidi nim nasi faasi meedale. Alat uba, “Am damalele,” lahame uba lab gagu vadahada lam Am abo fai bak vab labe um gagu vadaha bak. Labihàmu um na im ahebu meedam di uho im fai bak meedam vab labe gi Aba Aho ozome gagodaha im lamota fa meedale. 16Alat Vameadaha Im Toedahana laba Alat Musa bake nehasu gagoho im toehe bak ehe labe eho uba labi gagoho bak. “Em abo fai bak vabda gi im neà bak bohu meedam Alat modem labe um laha gi ame baket meedale.” Lahame labihasu gagohemu eho uba labi gagoho bak. 17Um Ala bake tom gagodam di uho gi, “Im Ai Ala,” lahame gagodam meo damat modem bak. Lahana um laha im nidi nim laha ozomale. “Um Ai Ala,” lahamda labe Aho meia uloome aime neàdi, “Modi itaholedase,” lahame meedam di ba fetehesu meida faobekesi koena meedume itaholeda. Labi meida faobekehe vaba duana meedume itaholeda. Labihadam vaba Aho gi iademe dat meida aba aho git modehe bakti ulohona modi itaholeda. Labi dat meida labe aba aho modehe bakti ulohona neo modi itaholeda. Labihasu iademe meedam Alat modem bak. Labihàmu uho gi bak niba teohe azim lahasuhu labe bahagikina ozomom damat modem labe uho asum ahoba iuba le Alati vahi azim digat fuhu vab di nibe uho gi Ala bake, “Am abo feàte,” lahame ahu adat iedi vou baedam labe im Abada uledi meedale. 18Eho gi neham bak ozome uba labi gagoho bak. Ubu uho vou faat lehe dam labe ibi iho vou mode ledume baleàlehe im lam uba neo vou fusi uho neo vi meedume baleàlehe bak lam ba ame na gohali vamna vab labe gi modeme vanamai mom imot modem bak. Lahana dam ahamda labe uba lab vou mode ledume baleàlehe im lam uho lab vi meedam bak lam,, “Alat uba anat modi fa faamome um Am damalela?” laham bak lam um mahate vi ozodale. Aho ba na gi modi setemnat abo perak modeo, emas modeo, na lamohonat um gohali vaha vabak. 19Abo na feànat um gohali vaha bak. Abo Am Adat Kristus damat oteme Am vasea labe um gohali vahana am bak. Damat Kristus otehe di lam gi Dat neàda labe fa iho damat faina meedam bak lam Aho fa ot vai eloho bak. “Alat iba fà ozahigeàmu vei neàdese,” lahame ot vai eloho bak. Abo ame Israel dam ahamda labe ibi iho faina meedam bak Alat laha, “Fà iba ozahigeàmu vei neàdese,” lahame iho domba so git modesuhu bak vabda abo so neàda oteme vasea veàtom bakti ulohona otehe bak. 20Ame Da Kristus Alat uledi damat oteme Am vaseat um gohali vam bak lam gi aham di iube Alat bakti na ahebuti meedaha vab di iube Aho nasi fet ozome esuhu im am bak. Lahana etei ba di zoho nim abo Alat dam bake uloome aime neàdi fahedam digat fuseo meedam di nibe Alat um vam bak ozome Aho Kristus uba ab modi gohali fi zeam bitoham bak. 21Labihàmu uho Kristusat lab meedaha bak lam um ozobohudehe labe um Ala bake ab tu vuzehedamam bak. Alat ame Da Kristus lam Am eloho bak labet modi fa ahede. Labihazobe Aho neo Am Adat ee vousai, “Am abo feàte,” lahame vou baeda. Labihadàmu uho ozobohudi Ala bake ab tu vuzeheham bak. Labi, “Ala Aba zoho ba vagem kaio. Aba Aho lab fet gagu esuhu im zi lam abo, ‘Aho iba soat vausu fa vei neàbodeda tame,’ lahame amu lab fet gagu esuhu bak lamti ahebu mode tame,” lahame uho tu vi ozodume ab vou faodamam bak. 22Labi etei nim uho Yesus Kristus labe Aba Aho meedaha im Neàna lam aime tu vuzehi meedam labe uho neha,, “Imti vahi Kristus bake tu vuzehi meedam dam totbaho laba iho abo imbona ot deeliame meedase,” lahame uhumo um ahu naedamat it ozodume im fai bak modem bak mu voou vei neàdi neà bakta ozome ab meedamam bak. Uho labihadàmu eho uba nehi ozahit neo vi gagodam bak. Mahate ahu it ozodume vàmadi meia ahobat neàdem vaba abo ahu ad iumti imbona modi ot deelidale. 23Eho gi neham bak ozome uba labi gagoho bak. Alat uba modi fa faasi gàhàdi uho ab meedamam bak. Lahana ame lab modi fa faasi gàhàdi meedam bak lam ba om oiti om aiti om faaha bak labet modehe vabak. Lada lam gi eloi setem meot. Lahana uba etei lab modi faasi gàhàdi meedam bak lam gi labaha bohu vuusu meedam imot modem bak. Debu gi Alam im abo labaha bohu vuusdamna laba uho tu vuzehehe labe uba ab modi fa faasi gàhàdi uho ab meedamam bak. 24Dat ahamda Yesayat aho Alat Vameadaha Im Toedahana laba im meida nehi toehe bak ehe labe eho ozome uba labi gagoho bak. “Damat modem bakti sibet modem bakti ulohote. Sibe gi ahamo modesdume kehàm vaba alai setem meot. Labi dam laha gi aidume kehàm vaba eloi setem meot. Labihadam bak. Labi meit meia aame vou baedam bak lam kehàm vaba mu voou setem bakti baket ahamo usihina labe am avagat etei aam neàna kehàm vaba bake biti koeili setem bakti uloho bak. Sibe kehàm vaba alai sete. Labi ahamo baket usihina am avagat kehàm vaba bake biti koeili sete. 25Lahana Boehàda Ala labe Am im ba labiham vabak. Gi labaha bohu vuusdam bak.” Lahame eho Yesayat labihasu toedume esuhu im laba vi ozome uba fa nehi gagom bak. Boehàda Ala labe Am im lam im mei modem kaio. Abo gi damat etei Yesus Kristus labe Aba Aho meedume vou esmoho Im Neàna lam uba fi desi vou vameatedam im am bak.
Copyright
Learn More
ace_Latn zho_Hant eng_Latn